ঈশ্বরগঞ্জে অতিরিক্ত দামে চাল-পেঁয়াজ বিক্রি করায় জরিমানা
২০ মার্চ ২০২০, ১৯:০৫
ঈশ্বরগঞ্জে অতিরিক্ত দামে চাল-পেঁয়াজ বিক্রি করায় জরিমানা - ছবি : সংগৃহীত
ময়মনসিংহের ঈশ্বরগঞ্জে করোনাভাইরাস পরিস্থিতিকে কাজে লাগিয়ে চাল, ডাল, পেয়াজসহ নিত্য পণ্যের মূল্য বাড়িয়ে দেওয়ার অভিযোগ উঠেছে। সাধারণ মানুষের অভিযোগের প্রেক্ষিতে শুক্রবার বিকেলে ভ্রাম্যমান আদালত অভিযান চালিয়ে ৫ ব্যবসায়ীকে জরিমানা করেছে।
করোনাভাইরাস পরিস্থিতিতে গত দু’দিন ধরে দ্রব্য মূল্যের দাম বাড়িয়ে দিতে শুরু করে অসাধূ ব্যবসায়ীরা। চাল ও পেয়াজের দাম সবচেয়ে বেশি বাড়াতে শুরু করে। ৪৫ কেজি দরে পেঁয়াজ তিন দিন আগে বিক্রি হলেও শুক্রবার ৬৫ টাকা কেজি দরে বিক্রি হয়। শুক্রবার বস্তাপ্রতি চালের দাম ২০০ টাকা বাড়িয়ে দেওয়া হয়। কৃত্রিম সংকট দেখিয়ে চাল, পেঁয়াজ ও অন্যান্য নিত্য পণ্যের অতিরিক্ত মূল্য আদায় করায় শুক্রবার বিকেলে অভিযান শুরু করে প্রশাসন।
সাধারণ মানুষের অভিযোগের প্রেক্ষিতে উপজেলা সহকারী কমিশনার (ভূমি) ও ভ্রাম্যমান আদালতের বিচারক সাঈদা পারভীন এ অভিযান পরিচালনা করেন।
এ সময় অতিরিক্ত মূল্যে চাল বিক্রি করায় মো: হাসান মিয়াকে ১০ হাজার টাকা, অতিরিক্ত দামে পেঁয়াজ বিক্রি করায় আড়ৎ মালিক মাসুদ মিয়াকে ১৫ হাজার টাকা জরিমানা করা হয়।
ঈশ্বরগঞ্জ পৌর বাজারে অভিযান শেষে আঠারবাড়ি রায়ের বাজারে অতিরিক্ত দামে পেঁয়াজ বিক্রি করায় ব্যবসায়ী লিটন দাসকে ১০ হাজার টাকা, আল আমিনকে ৩ হাজার টাকা, আবদুস ছাত্তারকে ১০ হাজার টাকা অর্থদণ্ড প্রদান করে ভ্রাম্যমান আদালত।
উপজেলা নির্বাহী কর্মকর্তা মো: জাকির হোসেন বলেন, করোনাভাইরাস পরিস্থিতিকে কাজে লাগিয়ে দ্রব্য মূল্যের দাম নিয়ন্ত্রণের মধ্যে রাখতে অভিযান চালানো হচ্ছে।